Operasie Lockdown: 468 vas in vyf dae | Maroela Media
Operasie Lockdown: 468 vas in vyf dae
Altesaam 468 verdagtes is binne vyf dae tydens Operasie Lockdown in die Wes-Kaap in hegtenis geneem.
Die verdagtes is tussen Donderdag 29 Augustus en Maandag 2 September, die sewende week sedert die aanvang van Operasie Lockdown, in hegtenis geneem. Van die 468 verdagtes is 231 reeds deur die polisie gesoek.
Daar is ook beslag gelê op 13 vuurwapens, ammunisie, 32 messe, 278 g kristal-metamfetamien (tik), 318 g dagga en 2 000 ℓ alkohol.
Volgens die polisie is daar ook tydens een operasie in Valhalla Park in Bishop Lavis op 1 406 Mandrax-tablette beslag gelê. Padblokkades is op Baden Powellweg, by die N2-weegbrug asook Jakes Gerwelrylaan gehou en vier mense is vir dronkbestuur in hegtenis geneem. Boetes van R210 000 is uitgereik.
Volgens brig. Novela Potelwa, Wes-Kaapse polisiewoordvoerder, het wetstoepassingsagentskappe onder meer klopjagte, voetpatrollies, voertuigkontrolepunte en padblokkades binne die geïdentifiseerde gemeenskappe uitgevoer.
Die weermag, verkeersbeamptes, metropolisie en wetstoepassingsbeamptes van die verskillende eenhede van die polisie maak deel uit van die operasie.
Operasie Lockdown is in Julie 2019 in hoërisikogebiede in die Wes-Kaap van stapel gestuur. Dit volg ná 'n pleidooi deur gemeenskappe en die plaaslike regering vir daadwerklike ingryping teen die geweld en misdaad op die Kaapse Vlakte en omliggende gebiede in die Kaapstad-metropool.
Kaapse Vlakte Wes-Kaap
Regstreekse uitsending: Kenners beantwoord jou vrae oor die NGV
Slegs met 'n yster vuis kan wet en orde in die land herstel word, die tyd is nou reg vir dit. Die wat nie daarvan hou, kry vir jou 'n ander land waar jy kan voortgaan met jou onwettige bedrywighede. Vir die wat daarvan hou, ondersteun die instansies in hulle werk.
Soek hulle 'n sterretjie!?
Ek sou my dood skaam om te rapporteer dat ons 3g van die en 5 g van daai dwelm gekry het. Maar natuurlik is daar vet omkoopgeld betaal!
WELGEDAAN…..hou so vol. Ons strate en dorpe moet veilig wees vir ons kinders en vrouens.
Welgedaan inderdaad, mag hierdie maar net die BEGIN wees van wetstoepassing en wetsonderwerping wat uitkring na die res van SA…